b"\n_START_ARTICLE_\nIgnacij Bor\xc5\xa1tnik\n_START_SECTION_\n\xc5\xbdivljenje in delo\n_START_PARAGRAPH_\nPo nekaj razredih gimnazije in u\xc4\x8ditelji\xc5\xa1\xc4\x8da v Ljubljani se je zaposlil kot ban\xc4\x8dni uradnik v podru\xc5\xbenici Slavija, kjer je njegovo igralsko nadarjenost opazil Ivan Hribar in mu nato pomagal do poklica igralca. V letih 1885/1886 je obiskoval dramsko \xc5\xa1olo na Dunaju. Po Dunaju se je vrnil v Ljubljano in vodil dramsko \xc5\xa1olo, ter prirejal gledali\xc5\xa1ke predstave v starem gledali\xc5\xa1\xc4\x8du do po\xc5\xbeara 17. februarja 1887. _NEWLINE_Prvi\xc4\x8d je nastopil z dramsko vlogo v enodejanki Svojeglave\xc5\xbei. Nastopal je tudi v ljubljanski \xc4\x8citalnici. _NEWLINE_Poro\xc4\x8dil se je 12. avgusta 1889 v Ljubljani z Zofijo Zvonar (Zofija Bor\xc5\xa1tnik), po poklicu prav tako igralko. _NEWLINE_1. junija 1894 je postal \xc4\x8dlan drame v Zagrebu. V Zagrebu je tudi \xc5\xbee prej gostoval v razli\xc4\x8dnih vlogah. Igral je v sloven\xc5\xa1\xc4\x8dini._NEWLINE_Bor\xc5\xa1tnik v Ljubljani ni imel prave prilo\xc5\xbenosti postati vsestranski igralec, saj so ga omejevali nezahteven repertoar, diletantski soigralci in nesoglasja z upravo Dramati\xc4\x8dnega dru\xc5\xa1tva. V Ljubljano se je vrnil pred smrtjo, da bi predvsem kot profesor u\xc4\x8dil in vzgajal mlade igralce v novoustanovljeni \xc5\xa1oli.\n_START_SECTION_\nVloge\n_START_PARAGRAPH_\nPod psevdonimom Gorazd je za\xc4\x8del z manj\xc5\xa1imi vlogami in potem prevzemal ve\xc4\x8dje (\xc2\xbbKovarstvo in ljubezen\xc2\xab, \xc2\xbbRev\xc4\x8dek Andrej\xc4\x8dek). _NEWLINE_V Zagrebu je nastopil, kot Loris Spanor (\xc2\xbbFedora\xc2\xab) in dr\xc5\xbeavni pravdnik (\xc2\xbbValenska svatba\xc2\xab). Pojavljal se je v klasi\xc4\x8dnem reperoarju (Kasij, Hamlet, Kean, Tartuffe, Alba, Jago, Rihard III., Shylok). _NEWLINE_Predvsem pa je imel rad moderne realisti\xc4\x8dno-naturalisti\xc4\x8dne vloge. Navdu\xc5\xa1evali so ga dramatiki August Strindberg, Gerhart Hauptmann, Gabriele d'Annunzio in Henrik Ibsen, s katerimi je prvi seznanil Slovence. Uprizoril je tudi Cankarjevega Kantorja.\n_START_SECTION_\nGledali\xc5\xa1ko izobra\xc5\xbeevanje\n_START_PARAGRAPH_\nNa novoustanovljenem konservatoriju v Ljubljani je kot profesor dramske igre in teorije leto pred smrtjo pripravil tehten izobra\xc5\xbeevalen na\xc4\x8drt. Zavzemal se je za poklicni ansambel, zato naj se ljudem omogo\xc4\x8da vsaj kraj\xc5\xa1a \xc5\xa1olanja na Dunaju ali v Pragi, doma\xc4\x8de igralce in publiko pa je zelo kritiziral._NEWLINE_Po Ignaciju Bor\xc5\xa1tniku se imenuje osrednji slovenski gledali\xc5\xa1ki festival in na njem podeljene nagrade Bor\xc5\xa1tnikovega sre\xc4\x8danja, ki so vsako leto podeljene najbolj\xc5\xa1im slovenskim poklicnim poustvarjalcem na podro\xc4\x8dju gledali\xc5\xa1\xc4\x8da in filma, ter najpresti\xc5\xbenej\xc5\xa1a nagrada Bor\xc5\xa1tnikov prstan."